Nabil Halimi

Muhammad Nabil bin Halimi (Jawi: محمد نبيل بن حليمي) ialah seorang ahli politik Malaysia berketurunan Melayu daripada Parti Keadilan Rakyat (PKR) dan kini menyandang jawatan sebagai Naib Ketua Angkatan Muda KEADILAN (AMK) Malaysia sejak 2025. Beliau juga merupakan Ketua AMK Cabang Petaling Jaya serta Ahli Majlis Majlis Bandaraya Petaling Jaya (MBPJ) bagi Zon 18.

 Kehidupan awal dan pendidikan 
Nabil dilahirkan dan dibesarkan di Subang Jaya, Selangor. Beliau mendapat pendidikan menengah di Sekolah Menengah Sains Tuanku Munawir (SASER) di Seremban, Negeri Sembilan. Selepas tamat pengajian di peringkat menengah, beliau melanjutkan pengajian peringkat A-Level di Kolej MARA Seremban sehingga tahun 2016.

Pada tahun yang sama, Nabil melanjutkan pengajian ke luar negara iaitu di Cardiff University, United Kingdom, dalam bidang Kejuruteraan Awam dan memperoleh Ijazah Sarjana Muda Kejuruteraan Awam (Bachelor of Engineering - Civil Engineering) pada tahun 2019.

Selepas kembali ke Malaysia, beliau menyambung pengajian di Putra Business School dan menamatkan pengajian dengan Ijazah Sarjana Pentadbiran Perniagaan - Tadbir Urus Korporat (Master of Business Administartion - Corporate Governance) dalam bidang Tadbir Urus Korporat pada tahun 2023. Gabungan latar belakang kejuruteraan dan pengurusan ini memberikan asas kepakaran kepadanya dalam aspek perancangan projek, pembuatan keputusan strategik, serta pemahaman tentang aspek teknikal dan tadbir urus organisasi.

 Kerjaya korporat 
Selepas kembali dari United Kingdom, Nabil memulakan kerjayanya dalam bidang kejuruteraan sebagai Pembantu Eksekutif kepada Pengarah Urusan di Consurv Technic Sdn. Bhd. antara tahun 2019 hingga 2022. Di sini beliau terdedah kepada pengalaman awal dalam pengurusan projek dan komunikasi strategik. Pada tahun 2022, beliau menyertai Dyna Segmen Sdn. Bhd. sebagai Pengurus Projek. Dalam tempoh ini, Nabil memainkan peranan dalam merancang serta menyelaras pelaksanaan projek selain mengurus hubungan dengan pelabur dan pihak berkepentingan. Bermula Ogos 2024 hingga kini, beliau memegang jawatan sebagai Pengarah di Dyna Energy Sdn Bhd, sebuah syarikat yang memberi tumpuan kepada pembangunan tenaga boleh diperbaharui.  

 Perkhidmatan dalam kerajaan tempatan 
Pada 30 April 2024, Nabil dilantik sebagai Ahli Majlis Majlis Bandaraya Petaling Jaya (MBPJ), mewakili Zon 18 (PJS 2 & PJS 4) bagi penggal 2024–2025.

Sebagai Ahli Majlis, Nabil bertanggungjawab dalam hal-hal pembangunan Petaling Jaya, perancangan tempatan, dan perkhidmatan komuniti. Beliau turut mengangkat sumpah jawatan tersebut dalam satu upacara rasmi, yang turut disiarkan melalui saluran media sosial beliau.

 Penglibatan dalam aktivisme 
 Arus Anak Muda 
Sebelum menceburi bidang politik, Nabil bergiat aktif sebagai aktivis belia dan merupakan salah seorang pengasas bersama Arus Anak Muda, sebuah gerakan masyarakat sivil yang memfokuskan kepada pemerkasaan golongan muda melalui pendidikan sivik, advokasi demokrasi dan inisiatif kemasyarakatan.

Melalui gerakan ini, Nabil terlibat secara langsung dalam beberapa projek penting. Antaranya ialah Projek Connect Rakyat, iaitu kempen pengumpulan dana melalui platform KitaFund untuk membantu pelajar daripada keluarga berpendapatan rendah. Kempen ini berjaya mengutip dana sehingga RM53,500 dan membekalkan lebih 100 buah komputer riba kepada pelajar kurang berkemampuan di sekitar Petaling Jaya yang terjejas oleh kekangan pembelajaran dalam talian semasa pandemik COVID-19.

Pada masa yang sama, beliau terlibat dalam Projek Rakyat Kenyang, sebuah inisiatif bantuan makanan yang dilaksanakan ketika pandemik COVID-19 di bawah kempen #BenderaPutih. Projek ini menyasarkan keluarga rentan di kawasan bandar yang terkesan akibat sekatan pergerakan. Melalui kerjasama pelbagai pihak, projek ini berjaya mengumpul dana sebanyak RM66,000 melebihi sasaran asal RM15,000 dan menyalurkan sebanyak 709 kotak makanan kepada keluarga miskin bandar di sekitar Lembah Klang.

Nabil juga turut memberikan tumpuan kepada advokasi demokrasi. Beliau menyokong penuh pelaksanaan Undi18 dan sistem pendaftaran pemilih automatik, dengan pandangan bahawa langkah tersebut akan mengubah landskap politik negara dan mendorong parti politik menjadi lebih berintegriti, telus serta responsif terhadap kehendak generasi muda. Beliau juga menekankan kepentingan melahirkan lebih ramai wakil rakyat muda melalui Kempen Calon Muda, dengan menyatakan bahawa kekalahan dalam pilihan raya tidak harus dianggap sebagai kegagalan, sebaliknya sebagai satu proses pembelajaran bagi memperkukuh kepimpinan generasi baharu.

 KHIDMAT Malaysia 
Selain penglibatan dalam Arus Anak Muda, Nabil juga aktif menerusi Pertubuhan Kebajikan Hidup Masyarakat (KHIDMAT Malaysia), sebuah NGO yang ditubuhkan pada 2022 untuk memfokuskan kerja-kerja kebajikan, kesukarelawanan dan kesiapsiagaan bencana.

Sebagai Pengerusi, Nabil telah menggerakkan KHIDMAT untuk melaksanakan pelbagai program kebajikan berskala nasional. Pada Mac 2023, KHIDMAT menganjurkan Misi Banjir Johor yang dilancarkan oleh Perdana Menteri ketika itu, Datuk Seri Anwar Ibrahim. Seramai 150 sukarelawan dihantar ke Batu Pahat untuk membantu kerja-kerja pembersihan pasca banjir serta mengagihkan bantuan asas kepada mangsa yang terjejas. Inisiatif ini menandakan peranan awal KHIDMAT dalam mobilisasi belia di peringkat nasional.

Selain bantuan bencana, KHIDMAT turut menganjurkan pelbagai aktiviti kemasyarakatan termasuk program Korban & Jom Rewang, program vaksinasi percuma (HPV dan cacar air), serta saringan kesihatan awam di beberapa kawasan. Program vaksinasi yang dianjurkan di Lembah Pantai, misalnya, menawarkan lebih 500 dos percuma kepada penduduk setempat dan dirasmikan oleh Menteri Komunikasi ketika itu, Fahmi Fadzil.

Pada Disember 2024, Nabil mengetuai Misi Bantuan Banjir Kelantan yang menyaksikan kerjasama erat antara AMK Malaysia, Wanita KEADILAN dan KHIDMAT. Bantuan yang dibawa merangkumi empat bot Rapid Water Rescue, makanan, ubatan serta pelbagai keperluan asas untuk mangsa banjir di Kelantan. Bantuan ini turut disalurkan ke kawasan terputus hubungan menggunakan bot, dengan tumpuan operasi di daerah Tumpat. Misi tersebut mendapat liputan meluas media tempatan termasuk Keadilan Rakyat, Suara Keadilan, Sinar Harian dan Harapan Madani, yang menekankan peranan KHIDMAT sebagai sebuah badan sukarelawan belia yang bersedia digerakkan dalam keadaan darurat.

Melalui KHIDMAT, Nabil turut menetapkan sasaran jangka panjang untuk menggerakkan sehingga 10,000 sukarelawan belia di seluruh negara sebagai pasukan tindak balas pantas dalam menghadapi bencana dan krisis kemanusiaan.

 Penglibatan politik 

 Kerjaya politik 
Nabil mula bergiat aktif dalam dunia politik melalui Angkatan Muda Keadilan (AMK), iaitu sayap pemuda Parti Keadilan Rakyat (PKR). Beliau memulakan penglibatan awal di peringkat Cabang sebagai Timbalan Ketua AMK Cabang Petaling Jaya pada tahun 2022, dalam masa yang sama dilantik sebagai Timbalan Ketua Penerangan AMK Malaysia dari 2022 hingga 2024.

Pada Januari 2024, Angkatan Muda KEADILAN telah mengumumkan penstrukturan serta penyusunan semula kepimpinan sayap tersebut. Dalam rombakan ini, Nabil telah dilantik sebagai Ketua Penerangan AMK, iaitu jawatan yang dipegangnya sehingga tamat penggal 2025. Pada tahun yang sama, Nabil sekali lagi melibatkan diri dalam Pemilihan Parti Keadilan Rakyat dan dipilih sebagai Ketua AMK Cabang Petaling Jaya bagi penggal 2025-2028. Kemuncak penglibatan politiknya di peringkat nasional bermula pada tahun 2025 apabila beliau dipilih sebagai Naib Ketua AMK Malaysia, menjadikannya antara tokoh muda yang sedang meningkat naik dalam kepimpinan parti reformasi itu. 

 Pemilihan KEADILAN 2025 
Dalam Pemilihan KEADILAN 2025, Nabil mula menawarkan diri sebagai Ketua AMK Cabang Petaling Jaya. Nabil berjaya dipilih sebagai Ketua AMK Cabang Petaling Jaya dengan memperoleh undi tertinggi, menewaskan pencabarnya di peringkat cabang.
+Keputusan Pemilihan Ketua AMK Cabang Petaling Jaya:CalonUndianStatusNabil Halimi1,043MenangNg Yih Miin679KalahMuhammad Fakhrur Razi Bin Salehhudin123Setelah kejayaan di peringkat Cabang, Nabil sekali lagi menawarkan diri dalam pemilihan Angkatan Muda KEADILAN di peringkat nasional. Nabil telah berjaya dipilih sebagai salah seorang Naib Ketua AMK Malaysia setelah meraih undi tertinggi iaitu sebanyak 2,784 undi. Keputusan tersebut mengatasi dua ahli Parlimen Malaysia, iaitu YB Dr. Mohammed Taufiq Johari (Ahli Parlimen Sungai Petani) dan YB Chiew Choon Man (Ahli Parlimen Miri). 

Keputusan pemilihan Naib Ketua AMK Malaysia 2025:
CalonUndianPeratusanStatusNabil Halimi2,78420.60%MenangMohammed Taufiq Johari2,78020.57%Chiew Choon Man2,35317.41%Pravin Murali1,49511.06%KalahFathin Amelina Fazlie1,1108.21%Prasanth Kumar Brakasam9747.21%Goh Kah Yong7745.73%Prabakaran Parameswaran5414.00%Kalaimughilan Arjunan3352.48%Wan Hasifi Amin2611.93%Shaun Kua1080.80%
 Kontroversi 

 Saman fitnah oleh Fadhli Shaari 
Pada Ogos 2025, Ketua Penerangan PAS, Ahmad Fadhli Shaari, mengeluarkan surat tuntutan (Letter of Demand) kepada Naib Ketua Angkatan Muda KEADILAN, Nabil Halimi, menuntut permohonan maaf serta ganti rugi sebanyak RM1 juta. Tuntutan tersebut berkaitan karikatur yang dipercayai memperlekeh usaha diplomatik Malaysia dalam rundingan damai antara Thailand dan Kemboja. Nabil mengesahkan beliau telah menerima surat tuntutan tersebut dan sedang meneliti kandungannya. Beliau menyatakan akan mendapatkan nasihat guaman sebelum menentukan tindakan seterusnya, serta menegaskan hak kebebasan bersuara dalam demokrasi. 

Angkatan Muda KEADILAN (AMK) Selangor mengeluarkan kenyataan rasmi mengecam tindakan oleh Fadhli Shaari, menyifatkannya sebagai percubaan membungkam suara anak muda yang lantang. Timbalan Ketua AMK Selangor, Mohamad Shahrul Adnan, menegaskan bahawa kritikan adalah hak warganegara dan bukan jenayah. Beliau menambah bahawa AMK Selangor tetap berdiri teguh di belakang Nabil, dan menyeru rakyat Malaysia untuk menolak budaya politik ugutan.

 Isu KK Mart dan pertelagahan dengan Akmal Saleh 
Pada Mac 2024, tercetus kontroversi apabila beberapa cawangan kedai serbaneka KK Mart menjadi sasaran boikot serta insiden serangan bom petrol, berikutan penjualan stoking yang tertera kalimah Allah di salah satu cawangannya. Isu ini mendapat liputan meluas kerana dianggap menyentuh sensitiviti agama umat Islam di Malaysia.

Ketua Pergerakan Pemuda UMNO Malaysia, Dr. Muhamad Akmal Saleh, lantang menggesa masyarakat memboikot rangkaian tersebut dan menyifatkan tindakan KK Mart sebagai tidak sensitif. Kenyataan beliau mencetuskan pelbagai reaksi, termasuk beberapa pihak yang mendakwa retorik sebegitu berpotensi membangkitkan ketegangan kaum dan agama.

Dalam perkembangan itu, Nabil yang ketika itu merupakan Ketua Penerangan AMK Malaysia, tampil mengkritik tindakan Akmal. Beliau menegaskan bahawa isu keagamaan perlu ditangani dengan penuh tanggungjawab melalui siasatan pihak berkuasa, bukannya dimanipulasi sebagai modal politik. Nabil menyifatkan pendekatan Pemuda UMNO sebagai "melempar batu sembunyi tangan" kerana tidak mengambil kira kesan jangka panjang kepada keharmonian masyarakat.

 Kritikan terhadap pelantikan politik 
Pada Mei 2025, Nabil tampil mempertahankan Setiausaha Politik Perdana Menteri, Kamil Abdul Munim, yang dikritik oleh Pusat Membanteras Rasuah dan Kronisme (C4 Center) kerana didakwa terlibat dalam amalan naungan dalam pelantikan politik. Beliau menegaskan bahawa seseorang itu tidak semestinya tidak layak hanya kerana terlibat dalam politik, dan menegaskan pentingnya asas merit dan kebertanggungjawaban dalam setiap pelantikan. Beliau turut menyeru agar reformasi institusi seperti Akta Pendanaan Politik dan pemulihan pilihan raya kerajaan tempatan dilaksanakan untuk menyokong tadbir urus yang lebih baik di peringkat akar umbi.

 Titah adendum dan kestabilan politik 
Pada Januari 2025, Najib Razak diberi kebenaran oleh Mahkamah Rayuan untuk mencabar kewujudan Titah Adendum yang kononnya membenarkan bekas Perdana Menteri itu menjalani baki hukuman penjara di bawah tahanan rumah. Menyikapi perkembangan ini, Nabil menyatakan bahawa keputusan tersebut mencerminkan ketelusan kerajaan dan kecekapan sistem perundangan negara. Beliau juga menasihati Barisan Nasional agar tidak terpengaruh oleh sentimen politik yang dimainkan oleh Perikatan Nasional, dan menekankan bahawa kerjasama dalam Kerajaan Perpaduan (PH–BN) menyumbang kepada kestabilan ekonomi dan politik negara.

 Kerjasama dengan Bersih untuk agenda reformasi 
Pada Februari 2024, semasa perhimpunan BERSIH di Tugu Negara, mereka menuntut komitmen terhadap reformasi kerajaan, Ketua Penerangan AMK, Nabil Halimi menyuarakan sokongan terhadap usaha itu. Beliau menyeru supaya BERSIH tidak hanya berhimpun tetapi juga membantu kerajaan dalam usaha bersama mencapai matlamat reformasi, menggambarkan pentingnya kestabilan politik untuk pemulihan ekonomi dan reformasi berkesan.

Nabil berharap BERSIH dan kerajaan boleh bekerjasama “bagai aur dengan tebing,” dan menekankan bahawa ketidaksamaan ekonomi dan ketidakadilan sosial boleh melemahkan cita-cita demokrasi yang diperjuangkan masyarakat sivil. Reformasi yang dilaksanakan oleh kerajaan seperti pelaksanaan sesi pertanyaan Perdana Menteri (PMQT), pelulusan perundangan anti-menghendap, pemansuhan hukuman mati mandatori dan pembentukan beberapa Jawatankuasa Khas Parlimen dipuji oleh beliau sebagai langkah positif ke arah penyusunan sistem yang lebih adil dan inklusif.

 Rujukan